Donderbuie kom vandeesweek vir GautengArgieffoto bloot ter illustrasie. (Foto: Unsplash) ŉ Reeks donderbuie kan moontlik vandeesweek in Gauteng uitsak en sporadiese reënval en selfs hael tot gevolg hê. Dit is weens dieselfde storm wat hierdie week stadig oor Gauteng beweeg. Dele van Johannesburg het reeds Dinsdag onder ŉ donderbui deurgeloop en Alberton is veral swaar deur hael en kitsvloede getref. Wayne Venter, weervoorspeller verbonde aan die Suid-Afrikaanse Weerdiens (SAWD), het aan Maroela Media bevestig dat daar ŉ groot moontlikheid vir donderbuie die res van die week in Gauteng is. “Daar is van vandag af tot Maandag ŉ 60% -kans vir reën oor veral die suide en sentrale dele van Gauteng. Die buie sal tipies laatmiddag en in die aand voorkom en na verwagting teen Maandag gedeeltelik opklaar,” sê hy. Inwoners van Alberton het hulle gister tot sosiale media gewend nadat ŉ skielike donderbui oorstromings en dik lae hael veroorsaak het. Foto’s van die storm wys hoe motoriste deur water ry wat tot by motors se wiele kom. Nog ŉ motoris is in die hael vasgekeer en padskrapers moes gebruik word om die lae hael van die paaie te verwyder. Ondanks die omvang van die verwoesting het die weerdiens nooit ŉ waarskuwing vir inwoners uitgereik nie. Volgens Venter is daar egter ŉ goeie verduideliking daarvoor. “Op die oomblik beweeg die huidige storm baie stadig oor die provinsie, wat beteken dat daar skielike neerslae kan wees wat nie altyd voorspelbaar is nie. Dit was gister die situasie in Alberton.” Hy sê geen weerwaarskuwings is tans vir Gauteng uitgereik nie, maar die weerdiens monitor alle veranderinge daagliks en sal opdaterings op sosiale media uitreik sodra die situasie dit noodsaak. Venter sê dit is normaal vir skielike haelstorms om voor te kom ná ŉ tydperk van hemelhoë temperature. “Gereelde haelstorms kom ook gewoonlik aan die einde van Oktober en veral in November in Gauteng voor. Van Desember tot Januarie is die reënbuie meer tropies van aard en die haelstorms word al hoe minder,” sê hy. “Die weerstelsel is egter nou in ŉ oorgangsfase en lente, weerstoestande is dus geneig om vinnig te verander.” MORE PHOTOS OF THE HUGE HAILSTORM AT MEYERSDAL ECO ESTATE ON TUESDAY AFTERNOON | ????SUPPLIED pic.twitter.com/6nfGaOEjWk — Gauteng Weather (@tWeatherSA) October 18, 2022 ⚠️ BIG HAILSTORM IN MEYERSDAL & SURROUNDING PARTS OF SOUTHERN JOHANNESBURG ON TUESDAY AFTERNOON!!! | ???? SUPPLIED pic.twitter.com/IDsEHQPWoN — Gauteng Weather (@tWeatherSA) October 18, 2022 ???? DANGER: FLOODING IN ALBERTON. SAME STORM CURRENTLY EAST OF JOBURG, SLOWLY MOVING TO NORTHERN AREAS | ????ALBERTON REKORD pic.twitter.com/XpCnDLf7hG — Gauteng Weather (@tWeatherSA) October 18, 2022 Storms nie tot Gauteng beperk Daar is ook ŉ redelike kans vir reën in ander dele van die land, met ŉ vlak 2‑weerwaarskuwing wat reeds vir KwaZulu-Natal uitgereik is. “Die beste kans vir reën is oor die Oos-Vrystaat, die KwaZulu-Natalse binneland en die oostelike dele van die Oos-Kaap,” sê Venter. “Enkele donderbuie word ook oor dele van die Vrystaat, Noordwes en die hoëveld van Mpumalanga verwag.” Venter maan dat inwoners in hierdie gebiede veral op hul hoede moet bly, aangesien die donderbuie tot oorstromings en verwoestende winde kan lei.